རྒྱལ་དབང་མཆོག་གིས་གོང་མ་ཀོང་ཞི་དང་རྒྱལ་ཡུམ་ཚི་ཞི་གཉིས་ལ་བོད་ཀྱི་བྱ་བ་གལ་འགངས་ཤིན་ཏུ་ཆེ་བས་ཕྱིན་ཆད་ཨམ་བྷན་བརྒྱུད་མ་དགོས་པར་ཐད་ཀར་གོང་མར་སྙན་སེང་ཞུས་ཚེ་ཕན་ཚུན་གཉིས་ཀར་ཕན་ཆ་ཆེ་བས།དེ་ལྟར་ཆོག་མིན་བཀའ་གསུང་བསྩལ་པར་སྐབས་དེར་ལན་གང་ཡང་མ་བྱུང་།དེའི་རྗེས་ཀྱི་གནས་ཚུལ་ནི་གཡུ་ཕྲེངལས།དེ་རྗེས་ལི་ཧན་ཡིན་ཞེས་པའི་ལས་ཁུངས་ཀྱིས་ཏྰ་ལའི་བླ་མ་མཆོག་ལ་ཡིག་ཐོག་ནས་བརྡ་ཐོ་ཕུལ་པརགོང་མའི་བཀའ་བཞིན་ཏྰ་ལའི་བླ་མས་རྒྱལ་ཡུམ་ཧོང་ཐའི་ཧུའི་འཁྲུངས་སྐར་ཐོག་གུས་འདུད་ཆེན་པོ་ཞུས་པས་བདག་རྐྱེན་གནང་འོས་ཤིང་།བོད་དུ་ཕྱིར་ཕེབས་རྗེས་བདག་པོའི་རྒྱལ་ཁབ་ཀྱི་ཁྲིམས་སྲོལ་ལ་བརྩི་སྲུང་སྔར་ལས་ནན་ཏན་ཆེ་བ་བྱེད་པའི་རེ་བ་ཡོད།བྱ་བ་ཚང་མ་གོང་མར་ཐད་ཀར་གསེར་སྙན་མ་སྒྲོན་པར་བོད་བཞུགས་ཨན་བན་བརྒྱུད་དེ་ཞུས་ཐོག་བཀའ་ལན་སྒུག་དགོས།དེ་དོན་ཡིད་འཇགས་གྱིས།ཞེས་ཟེར་བས་རྒྱལ་དབང་ཐུབ་བསྟན་རྒྱ་མཚོ་མཆོག་ཆིན་ཀྲུང་དབྱངས་སྲིད་གཞུང་ལ་ཐུགས་ཡིད་ཡོངས་སུ་ཆད་དེ་ཐུགས་བློ་མི་བདེ་བར་གྱུར།ཅེས་གསལ་བ་བཞིན།དེ་ནས་བཟུང་རྒྱལ་དབང་བཅུ་གསུམ་པ་མཆོག་དང་ཆིན་སྲིད་གཞུང་བར་ཕན་ཚུན་ཡིད་ཆེས་ཤོར་ཞིང་ཞེ་འགྲས་སུ་གྱུར་པའི་འགལ་བ་ཆེན་པོ་ཞིག་གི་མགོ་བརྩམས་ཡོད།